ध्यान भंग होने पर गणेश जी ने पूछा- ‘तुम कौन हो?’ किसकी कन्या हो? यहाँ तुम्हारे आने का क्या कारण है? क्योंकि तपस्वियों का ध्यान भंग करना सदा पापजनक तथा अमंगलकारी होता है। इस पर तुलसी ने कहा- मैं धर्मात्मज की नवयुवती कन्या हूँ और तपस्या में संलग्न हूँ। मेरी यह तपस्या पति-प्राप्ति के लिए है, अतः आप मेरे स्वामी हो जाइये। यह सुनकर गणेश जी ने कहा कि विवाह करना बड़ा भयंकर व दुःखदायी होता है और इससे सुख कभी नहीं मिलता। अतः हे तुलसी! तुम मेरी ओर से अपना मन हटा लो और किसी अन्य पति की तलाश करो।